Internationalt udbud vedrørende registrering af gravimetriske data ved hjælp af gradiometre og af magnetometriske data ved hjælp af luftfartøjer for flere klienter i Kroatiens dinariske område

(2019/C 216/06)

1. INDLEDNING

I overensstemmelse med artikel 125 i »Lov om efterforskning og udnyttelse af kulbrinter« (Narodne Novine (NN; Kroatiens statstidende nr. 52/18) opfordrer Kroatiens ministerium for miljøbeskyttelse og energi (»ministeriet«) alle interesserede parter til at indgive bud på registrering af gravimetriske data ved hjælp af gradiometre og af magnetometriske data ved hjælp af luftfartøjer i overensstemmelse med de vilkår og betingelser, der er fastsat i denne meddelelse og i det udbudsmateriale, der er offentliggjort på ministeriets websteder — mzoe.gov.hr — og det kroatiske agentur for kulbrinter — www.azu.hr (»agenturet«).

2. UDBUDDETS GENSTAND

Genstanden for dette udbud er registrering af gravimetriske data ved hjælp af gradiometre og af magnetometriske data ved hjælp af luftfartøjer for flere kunder (herunder indsamling, behandling og fortolkning af data) i efterforskningsblokkene DI-13, DI-14, DI-15 og DI-16 i Kroatiens dinariske område med henblik på at udforske områdets kulbrintepotentiale (bilag 1 indeholder et kort over det dinariske område med koordinater) uden omkostninger for ministeriet eller agenturet.

Den foreslåede udforskning dækker et geografisk område på ca. 15 800 km2.

De geologiske og geofysiske data, der i øjeblikket er til rådighed, herunder geografiske data og koordinater for et større område, vil kunne bruges til at planlægge registrering, behandling og fortolkning af de endelige data. Agenturet stiller disse data til rådighed efter anmodning fra potentielle budgivere under forudsætning af, at der undertegnes en fortrolighedsaftale.

Ministeriets og agenturets repræsentanter vil indgå i et tæt samarbejde med det udvalgte selskab (»selskabet«) med hensyn til at planlægge registreringen, udvælge parametrene for registrering og databehandling og fortolke/evaluere alle de tilgængelige data. Ministeriet og agenturet har ret til at føre tilsyn med alle projektets faser.

Det udvalgte selskab indgår en kontrakt med ministeriet i overensstemmelse med det indsendte bud og i henhold til bestemmelserne og kravene i denne bekendtgørelse, udbudsmaterialet og loven om efterforskning og udnyttelse af kulbrinter.

Bestemmelserne i loven om efterforskning og udnyttelse af kulbrinter og anden gældende lovgivning finder anvendelse på udbud, på andre spørgsmål vedrørende udbud og på aktiviteter i forbindelse med registrering af gravimetriske data ved hjælp af gradiometre og af magnetometriske data ved hjælp af luftfartøjer i Kroatien.

3. PROJEKTBESKRIVELSE

Formålet med projektet er at registrere, behandle og fortolke gravimetriske data, der registreres ved hjælp af et gradiometer, og magnetometriske data, der registreres ved hjælp af luftfartøjer, i følgende undersøgelsesblokke: DI-13, DI-14, DI-15 og DI-16 i Kroatiens dinariske område. Det foreslåede område vises i bilag 1. Det ligger i det sydlige Kroatien langs grænsen til Bosnien-Hercegovina og Slovenien og langs Adriaterhavskysten. Bjergkæden, der udgør de Dinariske Alper, er en del af den alpine-karpatiske-dinariske orogen og består af tektoniske enheder med oprindelse i kompleksområderne mellem Adriaterhavspladen mod sydvest og Europa mod nordøst.

Dette område består hovedsageligt af tyndt befolkede agerjordsarealer med nogle få byer. Området ligger generelt mellem 50 og 1 700 m over havets overflade.

De primære formål med de gravimetriske og magnetometriske data er:

— konstatering og isolering/afgrænsning af strukturer i sedimentenheder

— konstatering af de vigtigste brudlinjegrænser (»sideværtsforkastninger«)

— definering af grundlaget under de sedimentære bjergarter (eller »grundfjeldet«) — navnlig med hensyn til dybde og struktur

— definering af vulkanske enheder, der kan være til stede i området, herunder vulkanske aflejringer i sedimentsektionen og intrusive forekomster i grundfjeldet.

4. UDARBEJDELSE, INDGIVELSE OG INDHOLD AF BUD

Budgiveren skal afholde alle udgifter i forbindelse med at udarbejde og indgive buddet. Uanset udbudsprocedurens endelige resultat kan ministeriet under ingen omstændigheder drages til ansvar for de udgifter, som hver enkelt budgiver afholder.

Buddene skal overholde de administrative, formelle, retlige og tekniske krav, der er fastsat i udbudsmaterialet.

Sprog

Det officielle sprog i udbudsproceduren er kroatisk.

Budgiverne skal indgive deres bud på kroatisk eller et andet sprog ledsaget af en bekræftet oversættelse til kroatisk, hvor begge versioner skal overholde reglerne om udarbejdelse og indgivelse af buddet som beskrevet i disse udbudsbetingelser. Al oversættelse af dokumentationen til kroatisk skal være certificeret af en godkendt oversætter.

Indgivelse af bud

Bud skal indsendes i en lukket kuvert eller æske med:

a) budgiverens navn og fuldstændige adresse samt

b) følgende ordlyd oven over modtagerens adresse: »TENDER FOR THE COLLECTION OF NEW GEOPHYSICAL DATA FOR MULTIPLE OIL AND MINING COMPANIES — DO NOT OPEN«. Bud skal stiles til følgende adresse: Hydrocarbon Agency Miramarska Cesta 24 10000 Zagreb REPUBLIKKEN KROATIEN

Buddene skal være indgivet senest halvfems (90) dage efter meddelelsens offentliggørelse i Den Europæiske Unions Tidende.

Nærmere oplysninger om indgivelse af bud findes i udbudsmaterialet.

Buddenes gyldighed

Buddene skal være ubetingede og gyldige i et tidsrum på et hundrede og firs (180) dage efter udløbet af fristen for indgivelse af bud.

Gebyr for indgivelse af bud

Budgiverne skal betale et budgebyr på et tusind euro (1 000,00 EUR), som skal betales i enten euro (EUR) eller et tilsvarende beløb i kroatisk kuna (HRK) som omregnet ved anvendelse af den kroatiske nationalbanks middelkurs på betalingsdatoen. Budgebyret skal betales til følgende modtager: Republikken Kroatien — Ministry of Finance, Katančičeva 5, 10000 Zagreb, IBAN HR1210010051863000160, model HR65, referencenummer 9733-49649-OIB (budgivers personlige identifikationsnummer).

Budsikkerhed

Budgiverne skal sammen med deres bud stille en budsikkerhed på halvtreds tusind euro (50 000,00 EUR). Sikkerheden opkræves, hvis budgiveren trækker sig fra udbuddet i løbet af buddets gyldighedsperiode, indgiver urigtige oplysninger, nægter at underskrive kontrakten eller undlader at stille en opfyldelsesgaranti.

Budsikkerheden skal udformes i overensstemmelse med bilag 3 til udbudsmaterialet.

Opfyldelsesgarantien fastsættes til 10 % af de samlede projektomkostninger.

Alle andre krav vedrørende indgivelse af bud fremgår af udbudsmaterialet.

5. KRITERIER FOR UDVÆLGELSE AF DEN MEST FORDELAGTIGE BUDGIVER

Ud over bestemmelserne i artikel 19, stk. 1, i loven om efterforskning og udnyttelse af kulbrinter, som tages i betragtning med hensyn til national sikkerhed, tages følgende kriterier i betragtning ved udvælgelsen af bud:

a) budgiverens tekniske, finansielle og faglige kompetence

b) hvordan budgiveren agter at udøve de aktiviteter, der er omfattet af kontrakten

c) det afgivne buds overordnede kvalitet

d) de finansielle betingelser, som budgiveren tilbyder, for at udføre aktiviteter i forbindelse med gravitisk gradiometri ved hjælp af luftfartøjer og registrering af magnetometriske data og

e) enhver manglende effektivitet eller ansvarsbevidsthed, som budgiveren har udvist i andre lande og i tidligere aktiviteter, der er omfattet af en licens til efterforskning og udnyttelse af kulbrinter.

Hvis der efter en evaluering på baggrund af kriterierne i henhold til »Lov om efterforskning og udnyttelse af kulbrinter« er to bud, der er lige kvalificerede, skal andre relevante, objektive og ikkediskriminerende kriterier tages i betragtning i forbindelse med den endelige beslutning.